
EXPUNERE DE MOTIVE PRIVIND OPORTUNITATEA PROIECTULUI DE HOTĂRÂRE

privind modificarea şi completarea HCLMT nr. 410/27.07.2018 privind aprobarea participării în cadrul proiectului, de aprobare a indicatorilor tehnico-economici, a cheltuielilor legate de proiect, precum şi de aprobare a acordului de parteneriat şi a protocolului de asociere privind realizarea în comun a unei achiziții publice ocazionale

1. Descrierea situatiei actuale


Consiliul Local al Municipiului Timişoara, prin Hotărârea nr. 410/27.07.2018, a aprobat participarea UAT Municipiul Timişoara, ca partener în cadrul proiectului „Achiziție de mijloace de transport public - autobuze electrice”, în vederea depunerii şi obţinerii finanțării acestuia din cadrul Programului Operațional Regional 2014-2020, Axa prioritară 4, Prioritatea de investiții 4e, Obiectivul specific 4.1.

Ministerul Dezvoltării Regionale şi Administrației Publice, cu sprijinul JASPERS, a identificat posibilitatea să pregătească cereri de finanţare şi documentaţii de achiziţii publice, precum şi să deruleze procedurile pentru achiziţia de tramvaie/troleibuze/autobuze electrice pentru municipii reşedinţă de judeţ în cadrul obiectivului specific 4.1.

2. Schimbari preconizate și rezultate așteptate

Având în vedere contextul procesului de dezvoltare urbană durabilă, gradul redus de contractare la nivelul axelor prioritare privind mobilitatea urbană din cadrul Programului operaţional regional 2014-2020, faptul că în perioada de programare anterioară a existat un număr redus de linii de finanţare pentru achiziţia de mijloace de transport, riscul de dezangajare a fondurilor europene la nivelul Programului operaţional regional, este necesară întreprinderea unor măsuri în regim de urgenţă, prin identificarea unor soluţii de urgentare a încheierii de contracte de finanţare şi de contracte de achiziţii publice, în vederea decontării unor cheltuieli eligibile în cadrul Programului operaţional regional şi includerea acestora în aplicaţii de plată către Comisia Europeană.

Prin realizarea acestui proiect se va urgenta absorbția fondurilor europene destinate îmbunătăţirii mobilităţii urbane, necesitatea urgentării investiţiilor în sistemele de transport de călători pentru îmbunătățirea accesibilității și reducerea poluării generate de transporturi în mediul urban. 

Ca urmare a solicitărilor Ministerului Dezvoltării Regionale şi Administrației Publice, Municipiul Timişoara a identificat un număr de 44 autobuze electrice care vor fi înlocuite cu cele existente în prezent în parcul auto. 
După transmiterea documentaţiei către Ministerul Dezvoltării Regionale şi Administrației Publice, reprezentanţii acesteia au constatat unele erori materiale care trebuiesc corectate. 
3. Concluzii
Consider necesar și oportun  aprobarea proiectului de hotărâre privind modificarea şi completarea HCLMT nr. 410/27.07.2018 privind aprobarea participării în cadrul proiectului, de aprobare a indicatorilor tehnico-economici, a cheltuielilor legate de proiect, precum şi de aprobare a acordului de parteneriat şi a protocolului de asociere privind realizarea în comun a unei achiziții publice ocazionale.

